Document ID: 32004R2182

Reference:
21.12.2004
ET
Euroopa Liidu Teataja
L 373/1
NÕUKOGU MÄÄRUS (EÜ) nr 2182/2004,
6. detsember 2004,
euro müntidega sarnanevate medalite ja märkide kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 123 lõike 4 kolmandat lauset,
võttes arvesse komisjoni ettepanekut,
võttes arvesse Euroopa Keskpanga arvamust, (1)
ning arvestades järgmist:
(1)
Vastavalt nõukogu 3. mai 1998. aasta määruse (EÜ) nr 974/98 (euro kasutuselevõtu kohta) (2) nõuetele sai euro 1. jaanuaril 1999. aastal osalevate liikmesriikide ja ühendusega euro kasutuselevõtu kohta kokkuleppe sõlminud kolmandate riikide, nimelt Monaco, San Marino ja Vatikani, ametlikuks rahaühikuks.
(2)
Nõukogu 3. mai 1998. aasta määruses (EÜ) nr 975/98 ringlusesse lastavate euro müntide nimiväärtuste ja tehniliste näitajate kohta (3) on määratletud euro müntide põhijooned. Alates kasutuselevõtust 2002. aasta jaanuaris ringlevad euro mündid eurotsoonis ainsa seadusliku metallist maksevahendina.
(3)
Komisjoni 19. augusti 2002. aasta soovituses 2002/664/EÜ euro müntidega sarnanevate medalite ja märkide kohta (4) soovitatakse vältida teatavate visuaalsete tunnustega medalite ja märkide, mille suurus on ligilähedane euro müntidele, müüki ning müügiks või muul kaubanduslikul eesmärgil valmistamist, hoidmist, importi ja levitamist.
(4)
Komisjoni 23. juuli 1997. aasta teatises euro tähise kasutamise kohta kehtestati tähis (€) ning soovitati kõikidel vääringu kasutajatel kasutada kõnealust tähist euros vääringustatud rahasummade kirjeldamisel.
(5)
Komisjoni 22. oktoobri 2001. aasta teatises euro müntide ühise külje kujunduse autoriõiguse kaitse kohta (5) määratletakse euro müntide ühise külje kujunduse reprodutseerimise kord.
(6)
Komisjon avaldas euro müntide visuaalsed tunnusjooned 28. detsembril 2001. aastal. (6)
(7)
Kodanikele võib jääda mulje, et medalid ja märgid, millel on kiri “euro” või “euro sent”, euro tähis või mille kujundus sarnaneb euro müntide ühise või mis tahes euro mündi riiki tähistava külje kujundusega, on euro kasutusele võtnud mis tahes liikmesriigis või osalevas kolmandas riigis seaduslikuks maksevahendiks.
(8)
Suureneb oht, et euro müntidele sarnase suuruse ja metalliliste omadustega medaleid ja märke võidakse kasutada ebaseaduslikult euro müntide asemel.
(9)
Seetõttu on asjakohane, et medaleid ja märke, millel on euro müntidega sarnanevad visuaalsed tunnusjooned, ligilähedane suurus või sarnased metallilised omadused, ei tohiks müüa ega müügiks või muul kaubanduslikul eesmärgil valmistada, importida ega levitada.
(10)
Iga liikmesriik peab kehtestama rikkumiste korral kohaldatavad karistused eesmärgiga saavutada kogu ühenduses samaväärne euro kaitse sarnaste medalite ja märkide kasutamise vastu,
ON VASTU VÕTNUD KÄESOLEVA MÄÄRUSE:
Artikkel 1
Mõisted
Käesolevas määruses kasutatakse järgmisi mõisteid:
a)
euro – määruse (EÜ) nr 974/98 artiklis 1 määratletud osalevate liikmesriikide seaduslik vääring ning nende osalevate kolmandate riikide seaduslik vääring, kes on ühendusega sõlminud kokkuleppe euro kasutuselevõtu kohta (edaspidi “osalevad kolmandad riigid”);
b)
euro tähis – euro tähis (€), nagu on näidatud ja kirjeldatud lisas I;
c)
medalid ja märgid – metallesemed, v.a toorikud müntide valmistamiseks, millel on münditaoline välimus ja/või tehnilised omadused, kuid mis ei ole emiteeritud osalevate riikide õigusnormide ega osalevate kolmandate riikide või muude välismaiste õigusnormide kohaselt, ning mis seetõttu ei ole seaduslikuks maksevahendiks;
d)
kuld, hõbe ja plaatina – kulda, hõbedat ja plaatina sisaldavad sulamid minimaalse puhtusega vastavalt 375, 500 ja 850. Käesolev mõiste ei käsitle liikmesriikides kohaldatavaid proovimärgisega märgistamise tavasid;
e)
Euroopa Tehnika- ja Teaduskeskus (edaspidi “ETTK”) – komisjoni 29. oktoobri 2004. aasta otsusega loodud üksus;
f)
referentsvahemik – II lisa punktis 1 antud tähenduses.
Artikkel 2
Kaitsemeetmed
Kui artiklitest 3 ja 4 ei tulene teisiti, keelatakse medalite ja märkide valmistamine ja müük ning nende import ja levitamine müügiks või muul kaubanduslikul eemärgil järgmistel juhtudel:
a)
kui nende pinnal on kiri “euro” või “euro sent” või euro tähis või
b)
kui nende suurus jääb sissepoole referentsvahemikku või
c)
kui medalite ja märkide pinna kujundus on sarnane mis tahes euro mündi riigi esikülje või ühise tagakülje kujundusega või on identne või sarnane 2-eurose mündi serva kujundusega.
Artikkel 3
Erandid
1.   Medalid ja märgid, millel on kiri “euro” või “euro sent” või euro tähis ilma asjaomase nimiväärtuseta, ei ole keelatud, kui nende suurus jääb väljapoole referentsvahemikku.
2.   Medalid ja märgid, mille suurus jääb sissepoole referentsvahemikku, ei ole keelatud kui:
a)
nende keskele on tehtud üle 6 millimeetrine ava või kui need on kujult hulknurksed, kuid mitte enama kui kuue nurgaga, eeldusel et punkti c alapunktis ii) sätestatud tingimused on täidetud või
b)
need on valmistatud kullast, hõbedast või plaatinast või
c)
on täidetud järgmised tingimused:
i)
medalite ja märkide läbimõõdu ja serva kõrguse kombinatsioonid jäävad järjepidevalt väljapoole II lisa punktis 2 määratletud konkreetseid vahemikke ja
ii)
medalite ja märkide läbimõõdu ja metalli omaduste kombinatsioonid jäävad järjepidevalt väljapoole II lisa punktis 3 määratletud konkreetseid vahemikke.
Artikkel 4
Lubatavad erandid
1.   Komisjon võib anda erilubasid kirjade “euro” või “euro sent” või euro tähise kasutamiseks kontrollitud kasutamistingimustel, kui puudub segiajamise oht. Sellisel juhul peab liikmesriigi asjaomane majandustegevuses osaleja olema selgelt identifitseeritud medali või märgi pinnal ja medali või märgi aversile või reversile peab olema kantud märge “ei ole seaduslik maksevahend”.
2.   Komisjon on pädev tunnistama kujunduse “sarnaseks” artikli 2 lõike c tähenduses.
Artikkel 5
Olemasolevad medalid ja märgid
Enne käesoleva määruse jõustumist emiteeritud medaleid ja märke, mis ei vasta artiklites 2, 3 ja 4 sätestatud tingimustele, võib kasutada kõige kauem kuni 2009. aasta lõpuni, juhul kui neid ei ole võimalik kasutada euro müntide asemel. Kõnealused medalid ja märgid registreeritakse vajadusel vastavalt liikmesriikides kehtivale korrale ning teave edastatakse ETTK-le.
Artikkel 6
Karistused
1.   Liikmesriigid kehtestavad eeskirjad karistuste kohta, mida kohaldatakse käesoleva määruse sätete rikkumise korral, ning võtavad kõik vajalikud meetmed nende rakendamise tagamiseks. Sätestatavad karistused peavad olema tõhusad, proportsionaalsed ja hoiatavad.
2.   Liikmesriigid võtavad käesoleva artikli kohaldamiseks vajalikud õigusnormid vastu 1. juuliks 2005. Nad teatavad sellest viivitamata komisjonile.
Artikkel 7
Kohaldatavus
Käesolevat määrust kohaldatakse osalevates liikmesriikides, nagu need on määratletud määruses (EÜ) nr 974/98.
Artikkel 8
Jõustumine
Käesolev määrus jõustub Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides kooskõlas Euroopa Ühenduse asutamislepinguga.
Brüssel, 6. detsember 2004
Nõukogu nimel
eesistuja
H. HOOGERVORST
(1)  ELT C 134, 12.5.2004, lk 11
(2)  EÜT L 139, 11.5.1998, lk 1. Määrust on muudetud määrusega (EÜ) nr 2596/2000 (EÜT L 300, 29.11.2000, lk 2).
(3)  EÜT L 139, 11.5.1998, lk 6. Määrust on muudetud määrusega (EÜ) nr 423/1999 (EÜT L 52, 27.2.1999, lk 2).
(4)  EÜT L 225, 22.8.2002, lk 34.
(5)  EÜT C 318, 13.11.2001, lk 3.
(6)  EÜT C 373, 28.12.2001, lk 1.
I LISA
ARTIKLIS 1 NIMETATUD EURO TÄHIS
II LISA
1.   Artiklis 1 osutatud referentsvahemiku määratlus
a)
Medalite ja märkide suurune referentsvahemik on vastavalt läbimõõdu põhivahemikku ja serva kõrguse põhivahemikku jäävate läbimõõdu väärtuste ja serva kõrguse väärtuste omavaheliste kombinatsioonide hulk.
b)
Läbimõõdu põhivahemik on 19,00–28,00 millimeetrit.
c)
Serva kõrguse põhivahemik on 7,00–12,00 % igast läbimõõdu põhivahemikus olevast väärtusest.
2.   Artikli 3 lõike 2 punkti c alapunktis i) osutatud vahemikud
Määratletud vahemikud
Läbimõõt
(mm)
Serva kõrgus
(mm)
1.
19,45–20,05
1,63–2,23
2.
21,95–22,55
1,84–2,44
3.
22,95–23,55
2,03–2,63
4.
23,95–24,55
2,08–2,68
5.
25,45–26,05
1,90–2,50
3.   Artikli 3 lõike 2 punkti c alapunktis ii) osutatud vahemikud
Läbimõõt (mm)
Metalli omadused
1.
19,00–21,94
Elektrijuhtivus 14,00–18,00 % IACS
2.
21,95–24,55
Elektrijuhtivus:
—
14,00–18,00 % IACS või
—
4,50–6,50 % IACS, välja arvatud kui medal või märk on valmistatud ühest sulamist ja selle magnetmoment jääb väljapoole vahemikku 1,0–7,0 μVs.cm
3.
24,56–26,05
Elektrijuhtivus:
—
15,00–18,00 % IACS või
—
13,00–15,00 % IACS, välja arvatud kui medal või märk on valmistatud ühest sulamist ja selle magnetmoment jääb väljapoole vahemikku 1,0–7,0 μVs.cm
4.
26,06–28,00
Elektrijuhtivus 13,00–15,00 % IACS, välja arvatud kui medal või märk on valmistatud ühest sulamist ja selle magnetmoment jääb väljapoole vahemikku 1,0–7,0 μVs.cm
4.   Graafiline esitus
Järgnevas graafikus esitatakse käesoleva lisa määratlused illustreerivalt:

Summary:
Euro müntidega sarnanevad medalid ja märgid
Euro müntidega sarnanevad medalid ja märgid
KOKKUVÕTE:
määrus (EÜ) nr 2182/2004 euro müntidega sarnanevate medalite ja märkide kohta
MIS ON MÄÄRUSE EESMÄRK?
Selles sätestatakse ühtsed tingimused euro müntidega sarnanevate medalite ja märkide tootmise kohta, et kaitsta kodanikke segiajamise või pettuse riski eest.
Selles määratletakse ühelt poolt euroga seotud kirja kasutamise tingimused ja teiselt poolt medalite või märkide ja euro müntide tehnilise sarnasuse määr.
PÕHIPUNKTID
Määruse eesmärk on kaitsta inimesi euro müntide nendega väga sarnaste metallist esemete (nagu medalite ja müntide) segiajamise või pettuse riski eest. Selliseid medaleid ja märke võidakse ekslikult pidada seaduslikuks maksevahendiks (võtta vastu, kui neid pakutakse maksmisel, nagu münte või rahatähti), kuid lisaks võidakse neid ebaseaduslikult kasutada euro müntide asemel.
Käesoleva määruse eesmärkidel määratletakse medaleid ja märke metallesemetena, millel on euro mündi taoline välimus ja/või tehnilised omadused, kuid mis ei ole emiteeritud osalevate riikide õigusnormide ega osalevate muude kui ELi riikide või muude välismaiste õigusnormide kohaselt, ning mis seetõttu ei ole seaduslikuks maksevahendiks.
Määrusega keelatakse selliste medalite ja märkide valmistamine ja müük ning nende import ja levitamine (müügiks või muul kaubanduslikul eemärgil), millel on ühisrahaga sarnanevad visuaalsed tunnusjooned või omadused.
Medalite ja märkide pinnal ei tohi olla
kirja „euro” või „euro sent” ega
euro tähist.
Samuti ei tohi nendel leiduda
mingit kujundust, mis on sarnane euro mündi kujundusega;
Euroopa Liidu (EL) riikide riiklikku suveräänsust sümboliseerivaid kujundeid;
euro müntide serva kuju ega kujundust.
Viimaseks ei tohi medalid ja mündid olla sama suurusega, nagu euro mündid. Euroopa Komisjon peab määrama kindlaks, kas mingi metallist ese on medal või märk ja kas neile kohaldatakse käesoleva määruse keelde.
Medalid ja märgid, millel on kiri „euro” või „euro sent” või euro tähis ilma asjaomase nimiväärtuseta, ei ole keelatud, kui nende suurus erineb piisavalt euro müntidest ja nende kujundus ei sarnane eelpool loetletud kujundusele ega sümbolitele. Kui nende suurus on siiski väga sarnane, peab nende keskel olema ava, need peavad olema kujult kuni kuue nurgaga hulknurksed, valmistatud kullast, hõbedast või plaatinast või jääma järjepidevalt väljapoole määratletud vahemikke.
Komisjon võib anda erilubasid kirjade „euro”, „euro sent” või euro tähise kasutamiseks, kui puudub segiajamise oht. Sellisel juhul peab ELi riigi asjaomane majandustegevuses osaleja olema medali või märgi pinnal selgelt identifitseeritud.
Kui medalile või märgile on märgitud ka asjaomane nimiväärtus, peab selle aversile või reversile olema kantud märge „ei ole seaduslik maksevahend”.
Euroalal ainsa seadusliku maksevahendina ringlevate euro müntide nimiväärtused ja tehnilised näitajad on sätestatud nõukogu määruses (EL) nr 729/2014.
Enne käesoleva määruse jõustumist emiteeritud medaleid ja märke võib kasutada kuni 2009. aasta lõpuni tingimusel, et neid ei kasutatud euro müntide asemel. Kõnealused medalid ja märgid tuleb registreerida vastavalt ELi riikides kehtivale korrale ning teave edastada Euroopa tehnika- ja teaduskeskusele.
Käesolevat määrust kohaldatakse kõigis ELi riikides, kes võtsid euro kasutusele 2002. aastal (Belgia, Saksamaa, Iirimaa, Kreeka, Hispaania, Prantsusmaa, Itaalia, Luksemburg, Madalmaad, Austria, Portugal ja Soome). Määrusega (EÜ) nr 2183/2004, mida on muudetud määrusega (EÜ) nr 47/2009, laiendatakse selle kohaldamisala ELi riikidele, kes ei ole veel eurot kasutusele võtnud. ELi riigid pidid kehtestama eeskirjad karistuste kohta, mida kohaldatakse käesoleva määruse sätete rikkumise korral, ning rakendama need 1. juuliks 2005.
MIS AJAST MÄÄRUST KOHALDATAKSE?
              
Määrust kohaldatakse alates 21. detsembrist 2004.
PÕHIDOKUMENT
            
Nõukogu 6. detsembri 2004. aasta määrus (EÜ) nr 2182/2004 euro müntidega sarnanevate medalite ja märkide kohta (ELT L 373, 21.12.2004, lk 1–6)
Määruse (EÜ) nr 2182/2004 järjestikused muudatused on alusdokumenti lisatud. Käesoleval konsolideeritud versioonil on üksnes dokumenteeriv väärtus.
Viimati muudetud: 02.02.2017